送羅正之爲兩浙提刑
作者：鄒浩
朝代：宋

paragraphs: 滄溟可枯山可移，公心獨與天地期。
田間經術入州縣，所至父老均兒嬉。
明明日月照肝膽，謂言吾民方阻饑。
回車爲我作豐歲，要令國體無瘡痍。
買臣郡去不持節，季真逸請非康時。
幾年夢想在松檟，再拜一觴今得之。
鄉人擁路識忠孝，雅慰平生良可知。
恩光到此何以報，行矣二浙如王畿。